*Proiect*

**LEGE**

**pentru modificarea şi completarea Codului educației al Republicii Moldova**

Parlamentul adoptă prezenta lege organică.

**Art. I.** Codul educației al Republicii Moldova nr. 152 din 17 iulie 2014 (Monitorul Oficial al Republicii Moldova, 2014, nr. 319–324, art. 634), cu modificările ulterioare, se modifică și se completează după cum urmează:

1. La articolul 53, alineatul (7) se completează cu lit. f) cu următorul cuprins:  
    „f) asistent al educatorului”;

2. La articolul 63:

alin. (2) lit. c) după textul ”specialitatea coregrafie” se substituie cu textul ”specialitățile coregrafie și educație timpurie (calificarea asistent al educatorului)”;

alin. (3) se expune în următoarea redacție:

”(3) Programele de formare profesională tehnică postsecundară nonterțiară corespund nivelului 5 ISCED și au durata de:

1. 4-5 ani – pentru programe integrate, în baza studiilor gimnaziale, cu susținerea obligatorie a examenelor de bacalaureat;
2. 2-3 ani – în baza diplomei de bacalaureat.”;

alin. (6) se expune în următoarea redacție:

”(6) ”Programele de formare profesională tehnică postsecundară se finalizează cu susținerea obligatorie a examenului de bacalaureat profesional, susţinerea benevolă a examenului național de bacalaureat, a examenului de calificare şi/sau a lucrării de diplomă.

Programele de formare profesională tehnică postsecundară nonterțiară se finalizează:

cu susținerea obligatorie a examenului de bacalaureat profesional, susţinerea benevolă a examenului național de bacalaureat, a examenului de calificare şi/sau a lucrării de diplomă - pentru elevii care au studiat în baza programelor integrate (studiilor gimnaziale);

cu susținerea obligatorie a examenului de calificare şi/sau a lucrării de diplomă - pentru elevii care au studiat în baza diplomei de bacalaureat.

Învăţământul profesional tehnic postsecundar şi postsecundar nonterţiar se finalizează cu eliberarea diplomei de studii profesionale, care conferă titularului dreptul de încadrare în câmpul muncii și de participare la concursul de admitere în ciclul I de studii superioare la o specialitate din domeniul studiat.”;

3. La articolul 132 alin. (1):

lit. a): numărul ”5” se substituie cu numărul ”4”, iar cuvântul ”nonterțiar” se exclude;

lit. b) se expune în următoarea redacție:

”b) în învățământul primar – deținerea unei calificări în domeniu de cel puțin nivelul 5 ISCED –învățământ profesional tehnic postsecundar nonterțiar, iar în învățământul gimnazial - deţinerea unei calificări în domeniu de cel puţin  nivelul 6 ISCED – studii superioare de licenţă, precum şi promovarea modulului psihopedagogic;”

4. La articolul 152 lit. h) textul ”din anul 2017” se substituie cu textul ”începând cu 1 septembrie 2018”;

5. La articolul 155 numărul ”2018” se substituie cu numărul ”2019”.

**Art. II.** – Prezenta lege intră în vigoare la data publicării.

**PREŞEDINTELE PARLAMENTULUI Adrian CANDU**

NOTĂ INFORMATIVĂ

la proiectul de Lege pentru modificarea şi completarea **Codului educației**

**al Republicii Moldova**

Proiectul legii este elaborat de către Ministerul Educației în vederea perfecționării sistemului actual de formare inițială a cadrelor în învăţământul profesional tehnic postsecundar şi postsecundar nonterţiar și asigurării cu specialiști calificați a instituțiilor de învățământ de educație timpurie și de învățământ primar.

**Scopul:** Asigurarea pe termen mediu a unui sistem de pregătire a cadrelor didactice pentru instituțiile de învățământ preșcolar și primar în instituțiile de învățământ la nivelul învățământului profesional tehnic postsecundar și postsecundar nonterțiar.

**Argument:** Conform Codului educației al Republicii Moldova formarea inițială a cadrelor didactice se realizează în instituțiile de învățământ superior, cu excepția formării cadrelor didactice pentru educația timpurie (care pot fi admise la studii în instituțiile de învățământ postsecundar nonterțiar în baza diplomei de bacalaureat). Începând cu anul 2012 în instituțiile de învățământ mediu de specialitate nu a mai fost organizată admiterea la specialități pedagogice în baza studiilor gimnaziale.

Datele din ultimii trei ani ne demonstrează că numărul posturilor vacante de educatori și învățători este în continuă creștere (în 2015 – necesarul de educatori a constituit 184, iar de învățători – 71, în 2016 – 229 de educatori și 111 de învățători, în 2017 – 437 de educatori și 203 învățători), în timp ce numărul absolvenților la specialitățile menționate este în descreștere (în 2015 - 40 absolvenți la pedagogia preșcolară și 141 pedagogia învățământului primar, în 2016 – 131 pedagogia învățământului primar și nici un absolvent la pedagogia preșcolară, în 2017 – 72 absolvenți la pedagogia învățământului primar/pedagogia preșcolară și 9 la pedagogia preșcolară).

Statistica oficială (BNS, 2017) arată că rata pensionarilor în educația timpurie constituie 12,6% din numărul total de cadre didactice, iar rata celor cu o vechime în muncă de peste 30 ani depășește 16%. Rata cadrelor didactice cu vechime în muncă pedagogică sub 2 ani – constituie doar 11%.

În învățământul primar și secundar general personalul didactic cu vârsta de peste 60 ani constituie 15,7%, a celui cu vârsta de 50-59 ani – 26,3%, iar a celor în vârstă de până la 30 ani constituie doar 11,9 %. Comparativ cu anul de studii 2013-2014 personalul încadrat în grupa de vârstă până la 30 ani s-a micșorat cu 1,8 p.p, iar personalul cu vârsta de peste 60 ani s-a majorat cu 0,8 p.p. Astfel, există tendința de îmbătrânire a corpului didactic din instituțiile de educație timpurie și de învățământ primar, gimnazial și liceal.

În anul 2016 au fost acordate 25 de locuri, cu finanțare bugetară, la specialitatea ”Pedagogia preșcolară” Colegiului ”Alexei Mateevici” din Chișinău pentru candidații cu diplomă de bacalaureat, însă, locurile respective nu au fost completate din lipsă de candidați.

Constatăm că sistemul actual de formare inițială a cadrelor, practic, exclude formarea cadrelor didactice în instituțiile de învățământ profesional tehnic postsecundar şi postsecundar nonterţiar în baza studiilor gimnaziale.

Proiectul prevede:

1. modificarea cerințelor minime de calificare pentru ocuparea funcțiilor didactice în educația timpurie - deținerea unei calificări în domeniu de cel puțin nivelul 4 de calificare ISCED (nivelul 5 în prezent) și în învățământul primar - deținerea unei calificări în domeniu de cel puțin nivelul 5 de calificare ISCED (nivelul 6 în prezent);
2. posibilitatea formării cadrelor la programele de formare tehnică postsecundară nonterțiară (nivelul 5 de calificare ISCED) în baza studiilor gimnaziale, cu durata studiilor de 4-5 ani, cu susținerea obligatorie a examenelor de bacalaureat;
3. completarea listei personalului didactic auxiliar cu o nouă funcție - **asistent al educatorului**;
4. posibilitatea de a forma asistenții educatorilor, în baza studiilor gimnaziale, cu durata de 3 ani (nivelul 4 de calificare ISCED), în baza programelor de formare profesională tehnică postsecundară;
5. stabilirea obligativității susținerii de către absolvenții programelor de formare profesională tehnică postsecundară și nonterțiară (care au studiat în baza studiilor gimnaziale) a examenelor de bacalaureat profesional și conferirea dreptului deținătorilor de diplome de studii profesionale de a participa la concursul de admitere în ciclul I de studii superioare la o specialitate din domeniul studiat în cadrul instituției de învățământ profesional tehnic;
6. prelungirea cu un an a termenului de punere în aplicare a prevederilor art. 132 alin. (1) lit. c) referitoare la deținerea de către cadrele didactice din învățământul liceal a studiilor superioare de master;
7. modificarea anului (din 2018 în 2019) în care vor înceta contractele individuale de muncă ale salariaților care ocupă funcţii ştiinţifico-didactice în instituţii de învăţământ superior fără îndeplinirea condiţiei prevăzute la art. 132 alin. (3) (de studii superioare de doctorat).

Din perspectiva asigurării calității pregătirii profesionale a cadrelor didactice pentru domeniile Educație timpurie și Învățământ primar, practica ne demonstrează, că cei mai buni educatori și învățători sunt absolvenții colegiilor pedagogice care au fost înmatriculați la studii postsecundare după clasa IX și au continuat studiile superioare în profesie, căpătând o pregătire practică substanțială (asigurată de colegiu) și teoretică solidă (în învățământul superior). Formarea aptitudinilor pedagogice, abilităților practice de socializare și comunicare cu copiii, vocației de pedagog se realizează mult mai eficient la vârsta de 15-16 ani.

Până în prezent nu a existat posibilitatea de a-l forma profesional pe asistentul educatorului pentru ca acesta să activeze cu copiii. Asistentul educatorului se ocupă preponderent de îngrijirea copiilor, dar are și funcții educative, cel puțin pe 2 filiere: a) sprijină activitatea personalului didactic; b) lucrează independent cu copiii: identifică şi urmărește să satisfacă nevoile copiilor de îngrijire, sprijin, învăţare, preocupări ce pot include dezvoltarea ori iniţierea activităţilor de învăţare.

Propunerea de formare profesională a asistentului educatorului este în consens cu practica europeană, unde personalul de îngrijire a copiilor în creşe și grădinițe are o pregătire vocaţională, preponderent practică, la nivelul de calificare 3-4 ISCED.

Anul 2017, stabilit în art. 152 lit. h) privind obligativitatea deținerii de către cadrele didactice din învățământul liceal a studiilor superioare de master se propune de a fi substituit cu anul 2018, astfel încât cadrele didactice din licee să aibă posibilitatea efectivă de a se conforma condiției menționate.

Condiția prevăzută la art. 132 alin. (3) din Cod salariaților care ocupă funcţii ştiinţifico-didactice în instituţii de învăţământ superior să aibă studii superioare de doctorat (nivelul de calificare 8 ISCED) până la 01.09.2018 (sub sancțiunea încetării contractelor individuale de muncă) nu poate fi realizată în mod efectiv de către persoanele menționate. Codul educației a intrat în vigoare la 23.11.2014, iar persoanele care ocupau funcții științifico-didactice puteau participa la concursul de admitere la studii de doctorat doar începând cu anul 2015. Durata studiilor de doctorat cu frecvență este de minimum trei ani, iar în cadrul învăţământului superior medical uman, medical veterinar, agricol, al ştiinţelor biologice şi farmaceutice durata programului de doctorat este, de regula, de 4 ani. Totodată, studiile de doctorat încep, de regulă, la 01 noiembrie. De aceea, se impune prelungirea termenului menționat până la 01.09.2019.

**Fundamentarea financiară:** Pentru implementarea proiectului de lege nu sînt necesare mijloace financiare suplimentare de la bugetul de stat. Cheltuielile pentru pregătirea cadrelor vor fi suportate din contul mijloacelor bugetare ce vor fi alocate în acest scop Ministerului Educației pentru formarea cadrelor didactice în baza Planurilor (comanda de stat) de pregătire a cadrelor de specialitate cu finanțare de la bugetul de stat, pe specialități și domenii generale de studii, în instituțiile de învățământ la nivelul învățământului profesional tehnic postsecundar și postsecundar nonterțiar.

**Impactul:** Vor fi create posibilități legale de a asigura pregătirea personalului didactic la nivelul învățământului profesional tehnic postsecundar și postsecundar nonterțiar în vederea asigurării instituțiilor de educație timpurie și de învățământ primar cu cadre didactice de calitate.

**Viceministru Lilia POGOLȘA**

***Proiect***

**GUVERNUL REPUBLICII MOLDOVA**

**HOTĂRÎRE Nr.\_\_\_\_**

**din\_\_\_\_\_\_\_\_\_\_\_\_ 2017**

**Cu privire la aprobarea proiectului de Lege pentru modificarea şi**

**completarea Codului educației al Republicii Moldova**

Guvernul **HOTĂRĂŞTE:**

Se aprobă şi se prezintă Parlamentului spre examinare proiectul de Lege pentru modificarea şi completarea Codului educației al Republicii Moldova.

PRIM-MINISTRU                                    Pavel FILIP

Contrasemnează:

Ministrul educaţiei Ministrul justiţiei                                      Vladmir Cebotari